Més de 25 efectius de Policia Local, Protecció Civil, Brigada i Bombers vetlaran per la seguretat de Burjassot per a prevenir qualsevol risc pel temporal
2025-07-24

L’alcalde de Burjassot, Rafa García, ha convocat aquest matí una reunió per a coordinar tots els efectius i àrees municipals que formen part del Pla d’Emergència i tenir clares quines són les línies prioritàries d’actuació en cas que es complisquen les previsions que està facilitant l’Agència Estatal de Meteorologia per als pròxims tres dies, inclosa aquesta vesprada de divendres.

Membres i responsables de Policia Local i Protecció Civil de Burjassot, encapçalats per Manuel Perez Menero, regidor de l’àrea, responsables de la Brigada Municipal, així com responsables del Parc de Bombers de Burjassot han repassat les actuacions ja realitzades en aquests moments, amb la neteja dels embornals de les zones més inundables de la ciutat, la ubicació preventiva de tanques per a poder tancar el tràfic als carrers que més aigua acumulen, la revisió de tots els materials i vehicles de tots els cossos de seguretat que intervenen i la posada a punt dels equips i materials.

Tots han informat dels efectius amb els quals es comptarà a partir d’aquesta vesprada, refoçats tant com per part de la Policia Local, com de la Brigada Municipal, Protecció Civil i els Bombers. Es preveu que més de 25 efectius entre Brigada Municipal, Policia Local i Protecció Civil, juntament amb quatre unitats de Bombers, que atén també a altres poblacions limítrofes, estiguen en alerta davant qualsevol situació complicada i coordinats per a poder prioritzar per situacions de risc, que òbviament sempre són les que afecten a la integritat de les persones.

Per a l’alcalde de Burjassot, “aquesta coordinació és molt important, ja que permet que tots tingam clar què hem de fer i com fer-ho. Sabem amb quantes persones comptem, materials, equips, vehicles i les decisions que cal adoptar a cada moment. El que sí demanem encaridament a totes i tots els veïns és que facen cas dels avisos i recomanacions, que no prenguen riscos innecessaris i que, sobretot, davant qualsevol incident, criden al 112, que és el telèfon que coordina totes les emergències. Esperem no haver de realitzar cap tasca més enllà de la rutinària, però tot està previst, els plans estan activats, i tothom està en pre alerta per si la situació es complica”.